**POSTPOROĐAJNA NJEGA NA AKUŠERSKOM ODJELJENJU**

Akušersko odjeljenje pruža njegu i medicinski tretman pacijentkinjama nakon porođaja. Porođene žene smještaju se u sobe 2 h nakon porođaja, nakon uvida u njeno opšte stanje i eventualno prateća oboljenja.

Odjeljenje funkcioniše po principipima **‘baby friendly’** što znači da su bebe smještene pored majki sve vrijeme boravka na klinici, osim kada postoji potreba za neonatološkom obradom novorođenčeta, pojačanim nadzorom djeteta ili u nekim medicinskim stanjima majke.

Pacijentkinje su pod konstantnim nadzorom načelnika odjeljenja, odjeljenskih ljekara i medicinskih sestara te psihologa koji radi na Klnici za ginekologiju i akušerstvo. U slučaju komorbiditeta, ustaljena je praksa konsultacija ljekara drugih specijalnosti. Odjeljenje raspolaže sa 16 soba i 37 kreveta, od kojih su neke sobe apartmanskog tipa. Svakodnevno se obavljaju jutarnje ginekološke i pedijatrijske vizite. Vodi se dnevnik opšteg stanja i postoporođajnog oporavka svake žene. U slučaju postporođajne rane, žene dobijaju savjete vezane za toaletu. Na ovom odjeljenju je organizovana i edukacija porodilja od strane pedijatrijskih sestara u vezi sa dojenjem i njegom novrođenčeta (ishrana, toaleta kože, presvlačenje beba itd.).

Ishrana porodilja podrazumijeva pet obroka (tri glavna obroka i dvije užine) a pacijetkinji se nudi i dodatni manji obrok po prijemu na odjeljenje. U slučaju zahtijevanja posebnog režima ishrane, pacijentkinji se jelovnik prilagođava potrebama.

Pacijentkinjama je omogućena posjeta partnera u sobi za posjete nakon ispunjavanja obrasca koji je dostupan na odjeljenju.

Na Odjeljenju postoje informativni materijali (brošure, uputstva za postporođajne aplikacije, časopisi) u cilju boljeg informisanja o postporođajnom oporavku. Tokom boravka se pacijentkinja edukuje i posebnim filmom o dojenju koji se emituje na TV uređajima koji su dostupni u svakoj sobi porodilja. Dostupna je i knjiga utisaka gdje pacijentkinje mogu priložiti svoje pohvale i primjedbe na odjeljenjske uslove i rad medicinskog osoblja radi daljeg unaprjeđenja pružanja usluga našim pacijentkinjama. Otpust pacijentkinja se predlaže 36-48 h nakon vaginalnog porođaja, odnosno 72 h nakon carskog reza.